Her til formiddag fik en umættelig trang til chips-dip en 32 årig mand til at stjæle 12 Taffel chip-dip-poser til den astronomiske værdi af 95 kroner. Det opdagede en ansat i butikken, som bad manden vente, indtil politiet kom frem. Det fik manden op i det røde felt, hvorefter han truede den ansatte og slog ud efter ham, inden han stak af. Den snarrådige ansatte fulgte efter den 32-årige og guidede politiet i hans retning, så de kort efter kunne anholde røveren. Lige nu ligger den stærkt narkopåvirkede mand og sover rusen ud i en et-værelses uden udsigt. Manden bliver sigtet for røveri, når han vågner op. En ganske alvorlig lovovertrædelse. For 95 kroner.

Referat:
En narkopåvirket mand angreb i formiddags en ansat i Netto på Vesterbro i Aalborg. En alvorlig sigtelse for røveri venter ham, når han vågner i detentionen.